《李文若季敌访余高安留连累日临行赠之》
宋代·吕本中

十年奔走风尘中，学殖不进身愈穷。梦断江南不得往，坐叹岁月如惊鸿。

君家政当匡庐路，时有僧行附书去。每念君家草堂好，便欲移家就君住。

当时气象已参差，今日情怀况迟暮。斯文未丧欲谁托，交游十人九不乐。

百川东下障狂澜，伯兄嶷然如断山。苍苍在上久无意，空使妙句留人间。

两季只今名籍籍，北方人士所未识。未歇中原胡马尘，且喜沙头风浪息。

高安相遇一长吟，盛夏苦雨成淫霖。顾我无能甘畎亩，如君岂合在山林。

豫章老矣栋梁在，莫厌它时斤斧寻。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。